Εικόνα που περιέχει γραμματοσειρά, κείμενο, στιγμιότυπο οθόνης, γραφικά

Περιγραφή που δημιουργήθηκε αυτόματα****

**ΔΕΛΤΙΟ ΤΥΠΟΥ 19/12/2024**

**Τάσος Γαϊτάνης: «Είναι ανάγκη να ανοίξουμε στην Καινοτομία, τόσο στον ιδιωτικό όσο και στον δημόσιο τομέα»**

«Είναι ανάγκη να ανοίξουμε στην Καινοτομία, τόσο στον ιδιωτικό όσο και στον δημόσιο τομέα. Να εφαρμόζουμε νέες τεχνολογίες και να αναζητούμε συνεχώς νέες λύσεις με σκοπό την βελτίωση της ζωής των πολιτών», δήλωσε ο Γενικός Γραμματέας Έρευνας και Καινοτομίας, κ. Τάσος Γαϊτάνης στο Ετήσιο Συνέδριο: «Η Βιώσιμη Πόλη στη Νέα Προγραμματική Περίοδο», που πραγματοποιήθηκε στο Σεράφειο, του Δήμου Αθηναίων.

Κατά την διάρκεια της ομιλίας του, ο κ. Γαϊτάνης, εξήγησε πόσο σημαντική είναι η συνεργασία των πανεπιστημίων, των ερευνητικών κέντρων και των Δήμων, ώστε να επικοινωνούνται οι ανάγκες και να μπορούν να αναζητούνται και να εφαρμόζονται καινοτόμες λύσεις προς όφελος όλων.

Ο κ.Γαϊτάνης αναφέρθηκε σε μια σειρά από προτεραιότητες της Γενικής Γραμματείας Έρευνας και Καινοτομίας, που στόχο έχουν την ενίσχυση της βιώσιμης ανάπτυξης. Μεταξύ άλλων, έκανε λόγο για την «Επιχειρηματική Ανακάλυψη», δηλαδή την διαδικασία δομημένης διαβούλευσης μεταξύ της ΓΓΕΚ και των συμμετεχόντων που συγκροτούν το οικοσύστημα Καινοτομίας, τόσο από τον χώρο της παραγωγής, όσο και της έρευνας και των κοινωνικών υπηρεσιών. Στόχος είναι, η εξεύρεση νέων επιχειρηματικών ευκαιριών για την αξιοποίηση της γνώσης και την ενσωμάτωσή της σε αλυσίδες αξίας.

Επιπλέον, τόνισε την έμφαση που δίνεται στον τομέα της κυκλικής οικονομίας, τις ευφυείς μεταφορές, τα έξυπνα δίκτυα, αλλά και την ενσωμάτωση τεχνολογιών και συστημάτων εξοικονόμησης ενέργειας, μέσα από προγράμματα όπως το Ερευνώ-Καινοτομώ.

Ενώ, ειδική αναφορά έκανε και στο Έργο ΝΗΣΟΣ, στο οποίο συμμετέχουν το νησί της Χάλκης, των Αντικυθήρων και το Καστελόριζο. Στόχος του Έργου είναι η ανάπτυξη υποδομών, μεθοδολογίας και πολιτικών για να γίνουν τα ελληνικά νησιά "Πράσινα".

Τέλος, σύμφωνα με τον Γενικό Γραμματέα Έρευνας και Καινοτομίας, η ΓΓΕΚ συμμετέχει στο Ευρωπαϊκό Πρόγραμμα «CapaCITIES», με 15 ευρωπαίους εταίρους με σκοπό την ανταλλαγή εμπειριών και τεχνογνωσίας για την επίτευξη των ευρωπαϊκών στόχων για κλιματικά ουδέτερες και βιώσιμες πόλεις.